Sena

Sena () iparraldeko Frantziako ibaia da, herrialdeko garrantzitsuenetakoa, sal-erosketarako ubide historikoa baita. Paris hirian, batez ere, turismo erakarle ona ere bada. Herrialdeko bigarren ibairik luzeena da, Loiraren ondoren. 776 km luze da eta 78.650 km²ko ibai arroa hartzen du.

Geografia 

Burgundian du iturburua, Tasselot mendian, 446 metroko garaieran, Source-Seine izeneko herri txikian, Côte-d'Or departamenduan. Ipar-ekialdera egiten du Aube ibaiarekin bat egiten duen arte. Handik Ile-de-Franceko eskualdean barneratzen da. Montereau hirian Yonne ibaiaren ura jasotzen du eta ipar-mendebaldera egiten du. Parisen sartu ondoren Marne ibaiarekin bat egiten du, eta Frantziako hiriburua igarotzen du zubi ikusgarrien azpitik. Ondoren Oise ibaiaren ura bildu eta ipar-mendebaldera egiten du, bihurgune handiekin. Rouen hiritik (Normandia) igaro ondoren, 25 kmko delta zabala eratu eta Le Havretik gertu Mantxako kanalean itsasoratzen da.

Sortaldetik sartaldera, honako departamendu hauek zeharkatzen ditu: Côte-d'Or, Aube, Marne, Sena eta Marne, Essonne, Marne Harana, Paris, Senako Gainak, Sena Saint-Denis, Val-d'Oise, Yvelines, Eure, Itsas Sena eta Calvados.

Ontziz ibil daiteke; Frantziako itsas joan-etorriaren heren bat ibai horretatik egiten da. Paris, Le Havre eta Rouengoak dira portu nagusiak. Rodano, Rhin eta Loira ibaiekin ubideen bidez lotua dago.

Ibaiadarrak 
 Aube (Es) - 248 km
 Yonne (Ez) - 293 km
 Loing (Ez) - 166 km
 Essonne (Ez) - 90 km
 Orge (Ez) - 50 km
 Marne (Es) - 525 km
 Oise (Es) - 302 km
 Epte (Es) - 100 km
 Andelle (Es) - 54 km
 Eure (Ez) - 225 km
 Risle (Ez) - 140 km. Senaren ibai-ahora eramaten du ura.
(Oharra: Es=Eskuinetik Ez=Ezkerretik)

Senaren ibaiadar nagusien arroak:

Hiriak 
Zeharkatzen dituen hiri nagusiak hauek dira:
 Troyes (Aube),
 Melun (Sena eta Marne)
 Paris
 Rouen

Uharteak 
 Île de la Cité (Paris)
 Île Saint-Louis (Paris)

Hidrometria 
Senaren emaria 1975-2010 bitartean neurtua izan da Poissyko estazioan (Île-de-France). Gune horretan, drainatutako eremuak 61.820 km² ditu, arro osoaren % 78,6. Batez besteko emaria 483 m³/s da. Emari handiena otsailean du (811 m³/s), eta txikiena abuztuan (250 m³/s).

Senaren batez besteko emariak (m³/s) Poissyn neurtuakDatuak: 1975-2010 bitartean

Erreferentziak

Kanpo estekak 

Sena ibaia
2024ko Udako Olinpiar Jokoetako azpiegiturak